L'Ajuntament de Bétera posa en marxa el Bo Comerç per a fomentar les compres al comerç local
14 de desembre de 2023

• “50X100 Tots Guanyem” és el lema d'aquesta campanya de promoció del comerç local beterense amb la qual es llancen 500 bons al públic.

• A partir de demà, dia 15, i fins al pròxim 21 de desembre els veïns i veïnes podran sol·licitar aquest bo a través d'una instància general per Registre d'Entrada.

• L'adquisició d'aquests bons per valor de 50€ permet a la ciutadania gastar un total de 100€ en el comerç de proximitat.

500 bons són en total els que l'Ajuntament de Bétera, a través de la regidoria de Comerç, posa a la disposició dels veïns i veïnes de Bétera perquè puguen realitzar les seues compres en el comerç local.

“50X100 Tots Guanyem” és el lema del Bo Comerç que ha llançat hui el Consistori i que es podrà sol·licitar a partir de demà, 15 de desembre i fins el pròxim dia 21, a través d'una instància general per Registre d'Entrada.

La posada en marxa d'aquest Bo Comerç implica que la ciutadania beterense pot adquirir bons comercials per valor de 100€, dels quals únicament pagarà el 50% de l'import, és a dir, 50€, mentre que l'altra meitat (50€) estarà subvencionada per l'Ajuntament.

En eixe sentit, s'injectarà al teixit comercial beterense un total de 50.000€ a través dels quals el Consistori continuarà promocionant el comerç de tota la vida, incentivant i impulsant les compres en els establiments locals, en definitiva, continuarà dinamitzant el comerç de proximitat.

“Amb aquesta iniciativa, impulsada per aquest Equip de Govern, volem ajudar tant al nostre teixit comercial com a les llars beterenses en aquestes dates tan assenyalades. Demostrant que des de l'Ajuntament tenim un ferm compromís i suport a l'activitat comercial perquè és una de les prioritats d'aquest govern municipal”, ha explicat, l'Alcaldessa de Bétera, Elia Verdevío, durant la presentació de la campanya.

En eixa línia, el regidor de Comerç, Adrián Cámara, ha destacat que “afavorir al nostre comerç local, és invertir en nosaltres mateixos, en les nostres famílies i en el futur de Bétera. Perquè cada elecció que fem com a consumidors té un gran impacte en la nostra economia local” per això hui, ha animat a tots els veïns i veïnes “a prendre decisions conscients que contribuïsquen a la prosperitat i la cohesió del nostre teixit comercial”.

En conseqüència, l'Alcaldessa de Bétera, també ha volgut felicitar “l'àrea de Comerç i a tot l'equip humà que la compon per la posada en marxa d'aquesta iniciativa que significa tant per al comerç beterense però també per a l'economia domèstica de les famílies de Bétera”.

Com aconseguir aquests bons?

Des de demà dia 15 i fins al pròxim 21 de desembre els veïns i veïnes de Bétera podran sol·licitar a través d'una instància general per Registre d'Entrada, tant de manera presencial com de manera telemàtica a través de la Seu Electrònica, aquests bons, sempre que el sol·licitant siga major de 18 anys, estiga empadronat a Bétera i no es trobe en qualsevol de les situacions de prohibició recollides en l'art. 13 de la Llei General de Subvencions 38/2003 de 17 de novembre. Al seu torn, en les Bases l'Ajuntament ha especificat que únicament es podrà sol·licitar un bo per unitat familiar.

Sens dubte, una campanya que incrementarà les vendes durant el període nadalenc i que s'estendrà fins a final de Gener, coincidint també amb les Rebaixes, i que tal com afirma Adrián Cámara, “està especialment enfocada cap al sector comercial perquè cal posar en valor el seu esforç, la seua dedicació i la seua identitat pròpia, creant a Bétera una oferta variada i única que permet als veïns i veïnes no haver d'eixir del municipi per a realitzar les seues compres”.

• Bases: https://sede.betera.es/portal/noEstatica.do?opc\_id=268&ent\_id=1&idioma=1

• Instància de sol·licitud: https://sede.betera.es/portal/entidades.do?ent\_id=1&idioma=5